## Rješenje Ustavnog suda Republike Hrvatske broj U-IIIA-1367/2004 od 14. listopada 2004.

### NN 151/2004 (29.10.2004.), Rješenje Ustavnog suda Republike Hrvatske broj U-IIIA-1367/2004 od 14. listopada 2004.

# USTAVNI SUD REPUBLIKE HRVATSKE

2645

Ustavni
sud Republike Hrvatske, u Vijeću za rješavanje postupovnih pretpostavki za
odlučivanje o ustavnim tužbama, u sastavu sudac Milan Vuković, predsjednik
Vijeća, te suci Ivan Matija i Nevenka Šernhorst, članovi Vijeća, rješavajući o
ustavnoj tužbi M. Š. iz S. B., na sjednici održanoj 14. listopada 2004. godine,
jednoglasno je donio

## RJEŠENJE

I.
Ustavna tužba se odbacuje.

II. Ovo
rješenje objavit će se u »Narodnim novinama«.

```

Obrazloženje
```

1.
Podnositeljica je 18. lipnja 2003. godine podnijela ustavnu tužbu smatrajući da
joj je, trajanjem parničnog postupka od gotovo trinaest godina, koji se vodi
pred Općinskim sudom u Slavonskom Brodu, pod brojem: P-1078/91, povrijeđeno
ustavno pravo zajamčeno člankom 29. stavkom 1. Ustava Republike Hrvatske.

2. Uvidom u spis Općinskog suda u Slavonskom Brodu,
broj: P-1078/91, Ustavni sud je utvrdio da je u parničnom pos­tupku pokrenutom
tužbom S. B. od 10. lipnja 1991. godine podnositeljica bila tužena; da je
prvostupanjski sud 10. prosinca 2001. godine, u ponovljenom postupku, donio
presudu kojom je odbio tužbeni zahtjev tužitelja S. B.; da je Županijski sud u
Slavonskom Brodu, presudom broj: Gž-260/02 od 12. svibnja 2003. godine, odbio žalbu
tužitelja, te da je presudu Županijskog suda podnositeljica primila 22. srpnja
2003. godine.

*Ne postoje pretpostavke za postupanje Ustavnog
suda u smislu odredbe članka 63. Ustavnog zakona.*

3. Prema odredbi članka 63. stavka 1. Ustavnog zakona
o Ustavnom sudu Republike Hrvatske (»Narodne novine«, broj 49/02. – pročišćeni
tekst, u daljnjem tekstu: Ustavni zakon), Ustavni sud će pokrenuti postupak po
ustavnoj tužbi i prije nego što je iscrpljen pravni put u slučaju kad o pravima
i obvezama stranke ili o sumnji ili optužbi zbog kažnjivog djela nije u
razumnom roku odlučio sud (...).

Prema stavku 2. članka 63. Ustavnog zakona, u odluci
kojom usvaja ustavnu tužbu zbog nedonošenja akta u razumnom roku iz stavka 1.
tog članka, Ustavni sud će nadležnom sudu odrediti rok za donošenje akta kojim
će taj sud meritorno odlučiti o pravima i obvezama podnositelja.

Sukladno stajalištu Suda izraženom u odluci, broj:
U-IIIA-905/2003 od 5. svibnja 2004. godine, objavljenoj u »Narodnim novinama«,
broj 58/04., Ustavni sud ispituje eventualnu povredu ustavnog prava na
donošenje sudske odluke u razumnom roku, neovisno o tome je li sudska odluka
ipak donesena nakon podnošenja ustavne tužbe, a prije okončanja samog
ustavnosud­skog postupka.

U konkretnom slučaju Općinski sud u Slavonskom Brodu
i Županijski sud u Slavonskom Brodu donijeli su presude kojima su meritorno
odlučili o pravima i obvezama podnositeljice prije podnošenja predmetne ustavne
tužbe, stoga je ocjena Ustavnog suda da povodom predmetne ustavne tužbe ne
postoje pretpostav­ke za postupanje Ustavnog suda u smislu odredbe članka 63.
Ustavnog zakona.

4. Slijedom iznijetog, na temelju odredbe članka 32.,
u svezi s odredbama članaka 62. i 63. Ustavnog zakona, riješeno je kao pod
točkom I. izreke.

5.
Odluka o objavi ovog rješenja (točka II.) temelji se na odredbi članka 29.
Ustavnog zakona.

Broj:
U-IIIA-1367/2004
Zagreb, 14. listopada 2004.

USTAVNI SUD REPUBLIKE HRVATSKE

Predsjednik
Vijeća
**Milan Vuković,** v. r.

if !supportEmptyParas endif

Rješenje, NN 151/2004-2645